РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/148-18

18. јун 2018. године

Б е о г р а д

З А П И С Н И К

31. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 15. ЈУНА 2018. ГОДИНЕ

Седница је почела у 14,15 часова.

Седници је председавао Маријан Ристичевић, председник Одбора.

Седници су присуствовали чланови Одбора: Јасмина Обрадовић, Верољуб Матић, Тијана Давидовац, Жарко Богатиновић, Милија Милетић, Огњен Пантовић, Радован Јанчић, Младен Лукић, Арпад Фремонд, Марјана Мараш, Мирослав Алексић, и Милорад Мирчић.

Седници нису присуствовали чланови Одбора: Горан Јешић, Нада Лазић проф. др Миладин Шеварлић и Ненад Божић.

Седници je присуствоваo представник Министарства пољопривреде, шумарства и водопривреде: Жељко Радошевић, државни секретар.

Одбор је једногласно усвојио следећи

Д н е в н и р е д

1. Елементарне непогоде које су погодиле делове Србије и мере које се могу предузети.

Пре преласка на рад по дневном реду, члан Одбора Милорад Мирчић је изразио незадовољство чињеницом да ресорни министар није дошао на седницу Одбора, што доводи у питање парламентарну контролу рада министарства. Овој седници би требало да приствује и министар финансија, јер је ситуација са елементарним непогодама далеко сложенија и захтева знатна финансијска средства да би се настала штета санирала.

Председник Одбора је такође изразио незадовољство због недоласка министра, али је изразио и разумевање јер се министар и његови сарадници у овом тренутку налазе на терену, у местима која су захваћена овом елементарном непогодом, а седница Одбора је сазвана у кратком року и искључиво као седница која ће се бавити евентуалним допунама постојећих мера за заштиту од непогода, на начин да Одбор покуша да допринесе мерама које би обезбедиле да заштита буде делотворнија, нарочито у погледу осигурања и да ће, ако је то потребно, разматрати и разговарати и о изменама Закона у том делу. У наредном периоду ће инсистирати на доласку ресорног министра, биће позван и министар финансија као и представници „Трајал Крушевац“, домаће фирме која производи аутоматизоване лансере који су делотворнији у дејствовању и инсистираће се и на детаљном извештају о штети насталој у овој елемнетарној непогоди.

Прва тачка дневног реда - Елементарне непогоде које су погодиле делове Србије и мере које се могу предузети.

У уводним напоменама, Жељко Радошевић је изнео податак да је 13. јуна 2018. године испаљено 1.173 ракете са 11 радарских центара, као и да је до сада било 38 дана са дејством, што је највише у историји противградне заштите. До сада је укупно утрошено 7.942 противградне ракете, а тренутно на радарским лансерима имамо 6.420 ракете. Нагласио је да је систем противградне заштите ушао у 2018. годину најспремнији у последњих неколико година, са више од 13.000 ракета на стању. Такође, представник мнистартва је изнео податке о насталој штети по општинама, али се у наредном периоду очекује детаљан извештај када се сви подаци са терена прикупе и изврши процена. Тренутно се ради на утврђивању штете са комисијама локалних самоуправа и допуна лансерних станица недостајућим ракетама, тако да оне буду спремне за евентуално ново деловање, јер прогноза Републичког хидрометеоролошког завода иницира на развој и појаву даљих временских непогода. Влада Србије је формирала координациони тим за усмеравање и усклађивање свих активности везаних за утврђивање обима и висине штете настале као последица елементарне непогоде која је 13. јуна погодила делове територије РС. На челу тима је ресорни министар Бранислав Недимовић, а у тиму је и Марко Благојевић, директор Канцеларије за управљање јавним улагањима, као и представници више министарстава. Државни секретар је истакао да је из године у годину повећан број захтева за субвенционисање премије осигурања. У овим околностима, једини сигуран систем заштите су противградне мреже. По подацима, у 2016. и 2017. години је преко 370 хектара интензивних засада наткривено са мрежама.

Маријан Ристичевић је рекао да треба побољшати систем контроле процене штета и могућност давања једногодишњих или вишегодишњих лиценци за осигуравајуће куће, које се под одређеним условима могу и укинути. Како би се смањиле штете, осигуравајуће куће треба позвати да делимично инвестирају у противградну заштиту у областима која се претежно баве воћарством и повртарством. Што се тиче противградне заштите, потребни су прекогранични пројекти са суседним државама, а проблем линије прелета авиона и у пограничним подручјима где је отежано или немогуће дејство ракета, решити тако што би за та подручја, субвенција за осигурање била већа.

У дискусији су учествовали народни посланици: Маријан Ристичевић, Милија Милетић, Марјана Мараш, Мирослав Алексић и Милорад Мирчић.

Након расправе о тачки дневног реда, Одбор је једногласно донео следећи

З а к љ у ч а к

Поводом елементарних непогода, Одбор препоручује Влади, Министарству и надлежним органима, брзу попуну противградним ракетама. Одбор препоручује да се што брже, у складу са максималним могућностима државе и локалних самоуправа, помогне погођеним подручјима, односно пољопривредним произвођачима. Одбор ће у наредном периоду одржати седницу и разматрати могућност побољшања у одбрани од града, осигурања, реосигурања, наплате и отклањање штета.

Пошто других питања и предлога није било, седница је закључена у 15,20 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Бранка Златовић Маријан Ристичевић